

REPUBLIKA HRVATSKA

BRODSKO-POSAVSKA-ŽUPANIJA

OPĆINA BEBRINA

OPĆINSKO VIJEĆE

Bebrina 83, 35254 Bebrina,

OIB: 52630455645

Tel:035/433-109

KLASA: 024-02/23-02/58

URBROJ: 2178-2-03-23-1

Bebrina, 3. listopada 2023. godine

Na temelju članka 32. Statuta općine Bebrina (“Službeni vjesnik Brodsko-posavske županije” 02/2018, 18/2019 i 24/2019 i „Glasnika Općine Bebrina“ broj 1/2019, 02/2020 i 4/2021), na 14. sjednici Općinskog vijeća općine Bebrina održanoj 3. listopada 2023. godine donosi se

**ODLUKA**

**O NAKNADI ZA ROĐENJE DJETETA U 2024. GODINI**

**Članak 1.**

Ovom se Odlukom propisuju uvjeti i način ostvarivanja i korištenja prava na naknadu za novorođeno dijete koje je rođeno u 2024. godini, koje ima prebivalište na području općine Bebrina, te visina naknade i postupak ostvarivanja prava.

Naknada za novorođeno dijete novčani je iznos na koji ima pravo jedan od roditelja djeteta, posvojitelj, odnosno skrbnik (u nastavku teksta: primatelj naknade).

**Članak 2.**

Ovom Odlukom određuje se naknada primateljima naknade u iznosu od 270,00 eura ako je primatelju naknade prvo dijete rođeno u 2024. godini.

Iznos naknade iz prethodnog stavka povećava se za 70,00 eura za rođenje drugog i svakog sljedećeg djeteta u 2024. godini.

**Članak 3.**

Pravo na isplatu naknade za novorođeno dijete može ostvariti:

1. primatelj naknade za dijete koje ima prebivalište na području Općine Bebrina
2. primatelj naknade koji je državljanin Republike Hrvatske, s prebivalištem na području Općine Bebrina
3. primatelj naknade koji je zahtjev za naknadu podnio u roku od godinu dana od dana rođenja djeteta
4. primatelj naknade koji nema dugovanja prema Općini Bebrina

**Članak 4.**

Ukoliko roditelji djeteta ne žive na istoj adresi, pravo na naknadu ostvaruje roditelj s kojim je dijete prijavljeno sukladno Zakonu o prebivalištu („Narodne novine“, broj [144/12](https://www.zakon.hr/cms.htm?id=614), [158/13](https://www.zakon.hr/cms.htm?id=615) i 114/22).

**Članak 5.**

Podnositelj zahtjeva za isplatu novčane naknade dužan je dokazati ispunjavanje uvjeta za isplatu naknade.

Dokazi kojima se može dokazati pravo na naknadu su:

* važeće osobne iskaznice roditelja/skrbnika/posvojitelja ili uvjerenja o prebivalištu / elektronički zapis o prebivalištu
* rodni list djeteta za koje se traži naknada ili izvadak iz matice rođenih, odnosno odgovarajući elektronički zapisi
* rodni listove ostale djece ukoliko je promjenjivo ili izvatke iz matice rođenih, odnosno odgovarajući elektronički zapisi
* uvjerenje o prebivalištu djeteta / elektronički zapis za koje se traži naknada ili preslika osobne iskaznice djeteta,
* broj računa na koji će se izvršiti isplata naknade.

Podmirenje obveza prema Općini Bebrina utvrdi će se uvidom u službene evidencije općine Bebrina prilikom rješavanja zahtjeva.

**Članak 6.**

Naknada za novorođeno dijete primatelju naknade isplatit će se u jednokratnom iznosu.

Sredstva iz članka 2. ove Odluke osiguravaju se u Proračunu općine Bebrina.

**Članak 7.**

O pravu na naknadu za novorođeno dijete i o njezinu iznosu na temelju zahtjeva, a nakon provedenog postupka utvrđivanja pravne osnove za isplatu naknade odlučuje Jedinstveni upravni odjel.

**Članak 8.**

Ova Odluka stupa na snagu 1. siječnja 2024. godine, a objavit će se u “Glasniku Općine Bebrina”.

**OPĆINSKO VIJEĆE OPĆINE BEBRINA**

PREDSJEDNIK OPĆINSKOG VIJEĆA

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Mijo Belegić, ing.

Dostaviti:

1. Središnji državni ured za demografiju i mlade
2. Jedinstveni upravni odjel, sjednice općinskog vijeća
3. Glasnik Općine Bebrina
4. Pismohrana.